DILLÍ, BRATISLAVA. Slnko už zapadlo, no skupina horolezcov sa napriek silnému vetru prediera k vrcholu jedného z himalájskych štítov. Na ďalšom zábere kráča skupina ôsmich horolezcov v zástupe za sebou.
Toto sú posledné zábery štyroch Britov, dvoch Američanov, jedného Austrálčana a jedného Inda z ich výstupu na bočný vrchol indického vrcholu Nandádéví. Skupina zahynula pri výstupe ešte v máji, v júni našla indicko-tibetská pohraničná stráž telá siedmich z nich.
Loading...
Zmizli ešte v máji
Zábery z kamery GoPro našiel pátrací tím v nadmorskej výške 5800 metrov. "Ukázalo sa, že GoPro je ako čierna skrinka lietadla, ktorá ukazuje pohľad na posledné chvíle horolezcov," povedal podľa BBC inšpektor A. P. S. Nambadia.
Skupina horolezcov zmizla ešte 26. mája po tom, čo ich zasiahla lavína. Expedíciu k doposiaľ nezdolanému štítu viedol britský horolezecký sprievodca Martin Moran. Kameru našli na mieste, kde boli aj telá horolezcov.
Video teraz môže vyšetrovateľom poslúžiť na analýzu toho, čo sa s expedíciou stalo. Hovorca pohraničnej stráže Vivek Kumar Pandey tvrdí, že skupina svojou váhou narušila snehovú vrstvu na hrebeni a spustila pod sebou lavínu.
Tragická sezóna
Tohtoročná horolezecká sezóna v Himalájach patrí medzi najtragickejšie. Len pri výstupe na najvyššiu horu sveta Mt. Everest zahynulo tento rok jedenásť ľudí.
Everest zažíva aj najväčší nápor horolezcov, ktorí chcú jeho vrchol dosiahnuť. Mnohí horolezci kritizujú expedičné spoločnosti za to, že sa na vrchol snažia dostať aj klientov, ktorí nemajú dostatok skúseností.
Na vrchole Everestu sa v máji tvorili aj zápchy.